યુવાન નરેન્દ્રે ખૂબ જ નાની વયે સ્નાતકની પદવી મેળવી લીધી હતી, જે એ જમાનામાં ઘણી મોટી સિદ્ધિ ગણાય. આયુષ્યના અઢારમા વર્ષે તેઓ એ વખતના મહાન આધ્યાત્મિક સંત શ્રીરામકૃષ્ણ પરમહંસના પરિચયમાં આવ્યા અને ભારતીય સંસ્કૃતિની એક ભવ્ય પરંપરા ગુરુ-શિષ્ય સંબંધોનું ઉત્કૃષ્ટ ઉદાહરણ બન્યા. આ આદર્શરૂપ જોડીએ વિશ્વને ચકિત કરી દીધું હતું. નરેન્દ્રમાંથી ક્રમિકપણે સ્વામી વિવેકાનંદ બનવાની ઘટના એ રામકૃષ્ણ પરમહંસ જેવા ઉચ્ચ કોટિના ગુરુને આભારી હતી. ઈ. સ. 1893ની વિશ્વ સર્વ ધર્મ પરિષદમાં યુવાન તપસ્વી સ્વામી વિવેકાનંદના પ્રવચન અને વ્યક્તિત્વનાં દર્શન જગતને થયાં ત્યારે સૌને ખબર પડી કે ભારતીય સંસ્કૃતિ કેટલી મહાન અને ભવ્ય છે. (ક્રમશઃ)